**Volvo V60** on Volvon vuodesta 2010 lähtien valmistama ylemmän keskiluokan farmariauto. Sen sedan-korinen sisarmalli on nimeltään Volvo S60.

Volvo V60 I (2010–2018)
-----------------------

Ensimmäisen sukupolven V60 esiteltiin Pariisin autonäyttelyssä syksyllä 2010. Rinnakkaismalli S60 oli esitelty aiemmin keväällä. Autot perustuvat samalle pohjalevylle kuin esimerkiksi crossover-malli XC60.

Vuoden 2012 Euro NCAP -kolaritestistä V60 sai tulokseksi täydet viisi tähteä.

Facelift-mallin Volvo V60.
Autossa on vakiona *City Safety* -järjestelmä, joka auttaa välttämään hidasvauhtisia peräänajoja (nopeus enintään 30 km/h). Järjestelmä otettiin käyttöön jo aiemmin XC60-mallissa. *City Safety* jarruttaa autoa automaattisesti, jos kuljettaja ei reagoi ajoissa tilanteeseen, jossa edessä kulkeva ajoneuvo hidastaa äkkiarvaamatta vauhtiaan tai pysähtyy. Lisävarusteena oli saatavana myös jalankulkijoiden havaitsemisjärjestelmä automaattisella täysjarrutuksella.

Volvo V60 Cross Country
V60:n bensiinimoottorit olivat 1,6-litrainen T3 (152 hv) sekä 2,0-litraiset T4 (190 hv), T5 (245 hv) ja T6 (306 hv). Dieselvaihtoehdot olivat puolestaan 2,0-litraiset D2 (120 hv), D3 (150 hv), D4 (190 hv) ja D5 (225 hv). Nelivetoisessa AWD-mallissa D4-moottori on 2,4-litrainen ja varustettu aina kuusiportaisella automaattivaihteistolla. T5:ssä, T6:ssa sekä D5:ssä on kahdeksanportainen automaatti. Muiden moottorien yhteydessä on kuusivaihteinen manuaali- tai automaattivaihteisto.

V60:sta esiteltiin myös maastokelpoisempi Cross Country -malli. Siinä on korkeampi maavara, neliveto ja koria suojaavia muoviosia. Moottorivaihtoehdot Cross Countryssa olivat T5 (245 hv), D3 (150 hv) ja D4 (190 hv), jonka sai myös nelivetoisena. Vaihteistot olivat samat kuin normaaleissa V60-malleissa.

Geneven autonäyttelyssä keväällä 2013 esiteltiin kasvojenkohotuksen kokenut V60. Ajovaloihin tehtiin muutoksia ja ne olivat nyt yksiosaiset, kun aiemmin päiväajovalot olivat omassa valaisimessaan varsinaisen ajovaloumpion ja etusäleikön välissä. Etusäleikön kromikehys jätettiin pois, ja vaakasuuntaisten ripojen määrä muuttui kolmesta neljään. Etupuskurin visuaalista ilmettä muutettiin keskiosan ilmanottoaukon korostetummalla muotoilulla.

Volvo V60 II (2018–)
--------------------

Toisen sukupolven V60 esiteltiin Geneven autonäyttelyssä keväällä 2018. Se perustuu samalle SPA-pohjalevyrakenteelle kuin muun muassa toisen sukupolven XC60 ja noudattaa muotoilussaan samoja piirteitä kuin suurempi V90-malli. Edeltäjäänsä verrattuna uusi V60 kasvoi pituutta lähes 13 senttimetriä. 529-litrainen tavaratila puolestaan on 99 litraa aiempaa suurempi.

Vuoden 2018 Euro NCAP -kolaritestistä V60 sai tulokseksi täydet viisi tähteä.

Volvo V60 Cross Country V60 Cross Country esiteltiin syksyllä 2018. Maavara on 75 millimetriä normaalia korkeampi ja neliveto on aina vakiona.

Lähteet
-------

1. ↑  2010 Paris Auto Show: Volvo V60 *Autoevolution*.  30.9.2010. Viitattu 17.2.2018. (englanniksi)
2. ↑  2014 Volvo S60, V60, XC60 revealed *PerformanceDrive*.  20.2.2013. Viitattu 17.2.2018. (englanniksi)
3. ↑  Volvo V60 2012 Euro NCAP. Viitattu 17.2.2018. (englanniksi)
4. ↑  Uusi V60-mallisto Volvo Car Corporation. Viitattu 28.6.2015. [vanhentunut linkki]
5. ↑  Uusi V60 Cross Country -mallisto Volvo Car Corporation. Viitattu 28.6.2015. [vanhentunut linkki]
6. ↑  Volvo facelifts six models *Auto Express*.  6.3.2013. Viitattu 17.2.2018. (englanniksi)
7. ↑  New 2018 Volvo V60 leaks a week ahead of full reveal *Auto Express*.  15.2.2018. Viitattu 17.2.2018. (englanniksi)
8. ↑  Uusi Volvo V60: suosikkifarkku kasvoi aikuisiin mittoihin *Moottori*.  21.2.2018. Viitattu 26.2.2018.
9. ↑  Volvo V60 2018 Euro NCAP. Viitattu 3.2.2019. (englanniksi)
10. ↑  Tässä on Volvo V60 Cross Country – monipuolinen ruotsalainen perhefarmari *Moottori*.  25.9.2018. Viitattu 25.9.2018.

Aiheesta muualla
----------------

* Kuvia tai muita tiedostoja aiheesta **Volvo V60** Wikimedia Commonsissa